

**REPUBLIKA HRVATSKA**

**MINISTARSTVO HRVATSKIH BRANITELJA**

**JAVNI POZIV**

**za sufinanciranje audiovizualnih djela o Domovinskom ratu**

**sredstvima Državnog proračuna Republike Hrvatske u 2020. godini**

**I.**

Na temelju Odluke ministra hrvatskih branitelja o provedbi Programa sufinanciranja audiovizualnih djela o Domovinskom ratu u 2020. godini (KLASA: 612-10/19-02/1, URBROJ: 522-07/1-1-20-2 od 24. veljače 2020. godine), objavljuje se ovaj Javni poziv.

**II.**

Predmet ovoga Javnog poziva je prikupljanje projektnih prijedloga produkcije i post produkcije audiovizualnih djela o Domovinskom ratu u 2020. godini.

**III.**

Sufinanciranje će se temeljiti na raspoloživim sredstvima osiguranim u Državnom proračunu Republike Hrvatske za 2020. godinu, u razdjelu 041 Ministarstvo hrvatskih branitelja, glava 04105 – Ministarstvo hrvatskih branitelja, Program 3911 – Obilježavanje mjesta stradavanja u Domovinskom ratu, Aktivnost A 753025 FP 0820 „Sufinanciranje umjetničkih i dokumentarističkih djela o Domovinskom ratu“, račun 3811 „Tekuće donacije u novcu“, izvor 11 - Opći prihodi i primici.

**IV.**

Svrha i cilj ovoga Javnog poziva je promicanje vrijednosti Domovinskog rata na temelju Strateškog plana Ministarstva hrvatskih branitelja za razdoblje 2020. - 2022., kroz razvoj i promicanje audiovizualne kulture te Programa sufinanciranja audiovizualnih djela o Domovinskom ratu.

**V.**

Zahtjev za sufinanciranje mogu podnijeti pravne osobe i obrti registrirani za proizvodnju audiovizualnih djela i upisani u odgovarajući registar u Republici Hrvatskoj ili drugoj članici EU te nezavisni producenti/ice, zajednički s redateljima/icama, sa scenarijem za koji su stekli autorska prava ili potpisali rezervaciju tj. opciju s autorom/icom, u svrhu snimanja audiovizualnog djela.

Neće biti razmatrane prijave redatelja/ica i producenata/ica koji nisu ispunili obveze s osnova javnih davanja, kao niti prijave poduzetnika u blokadi, stečaju ili likvidaciji.

Neće biti razmatrane prijave samostalnih umjetnika i samostalnih filmskih djelatnika.

**VI.**

Zahtjev se podnosi na propisanom obrascu uz koji je potrebno priložiti sljedeću dokumentaciju:

1. Obrazac zahtjeva za sufinanciranje (na propisanom Obrascu zahtjeva, u izvorniku),
2. Financijski plan raspodjele dodijeljenih sredstava – Obrazac proračuna (na propisanom Obrascu u izvorniku),
3. Dokaz o uređenim autorskim i srodnim pravima (Izjava) ili Ugovor o uređenim autorskim pravima za scenarij i izvorno autorsko djelo, ako je riječ o ekranizaciji postojećeg autorskog djela za koji se traži sufinanciranje,
4. Potvrdu o registraciji za obavljanje djelatnosti (preslika) – dostavljaju svi podnositelji, i to:
5. izvadak iz Sudskog registra - ukoliko zahtjev podnosi trgovačko društvo, zadruga,
6. izvadak iz Obrtnog registra - ukoliko zahtjev podnosi obrt,
7. izvadak iz Registra udruga i Registra neprofitnih organizacija - ukoliko zahtjev podnosi udruga,
8. izvadak iz Registra umjetničkih organizacija – ukoliko zahtjev podnosi umjetnička organizacija,
9. Potvrdu nadležne Porezne uprave o podmirenju dospjelih obveza po osnovi javnih davanja (u izvorniku, ne stariju od 30 dana od dana podnošenja zahtjeva na Poziv) – dostavljaju svi podnositelji,
10. Potvrdu o bonitetnoj informaciji (BON-1 i/ili BON-2) odnosno dokaz o razlozima neizdavanja bonitetne informacije – ukoliko zahtjev podnosi nezavisni producent/ica (ne stariju od 30 dana od dana podnošenja zahtjeva na Poziv),
11. Sinopsis (do jedna kartica teksta) i treatment i/ili dovršeni scenarij – dostavljaju svi podnositelji,
12. Redateljska koncepcija – dostavljaju svi podnositelji,
13. Postojeći vizualni materijali u DVD formatu i/ili putem linka – ukoliko se traži financijska potpora za post produkciju,
14. Operativni plan projekta (detaljno razrađen) - dostavljaju svi podnositelji,
15. Plan financiranja (podaci o svim dogovorenim i predviđenim izvorima financiranja) - dostavljaju svi podnositelji,
16. Financijski plan filma (u kunskim iznosima) – dostavljaju svi podnositelji,
17. Životopis scenarista/ice, redatelja/ice, producenta/ice - dostavljaju svi podnositelji ovisno o vrsti zahtjeva za sufinanciranje,
18. Potpisana i ovjerena Izjava o korištenim potporama male vrijednosti/ državnim potporama tijekom trogodišnjeg fiskalnog razdoblja (obuhvaća 2018., 2019., 2020. godinu) - na propisanom Obrascu,
19. Obrazac izjave o nepostojanju dvostrukog financiranja (na propisanom Obrascu u izvorniku),
20. Ostala dokumentacija ovisno o fazi izrade projekta za koju se traži potpora.

**Zahtjev koji se predaje treba biti obvezno potpisan i ovjeren. Dokumentaciju je potrebno dostaviti u pisanom obliku (jedan primjerak), te na elektroničkom nosaču - CD ili USB stick (jedan primjerak).**

U slučaju projektnog prijedloga za sufinanciranje post produkcije zahtjev treba biti supotpisan od strane nositelja projekta – producenta/ice i redatelja/ice, čime se smatra da producent/ica i redatelj/ica ovjeravaju cjelokupni natječajni materijal.

**VII.**

Faze izrade projekta za koje je moguće odobriti financijsku potporu i kriteriji rješavanja podnesenih zahtjeva bit će definirani Uputama za podnositelje zahtjeva koje su sastavni dio ovog Javnog poziva.

**VIII.**

Potpune zahtjeve koji ispunjavaju uvjete iz Javnog poziva razmatrat će Povjerenstvo za vrednovanje imenovano od strane ministra hrvatskih branitelja. Povjerenstvo za vrednovanje predložit će donošenje odluka o sufinanciranju i visini odobrenih sredstava, odnosno odluka o odbijanju zahtjeva.

Prilikom ocjenjivanja pristiglih radova Povjerenstvo za vrednovanje ocjenjuje potencijal projektne ideje, posebno vodeći računa o doprinosu u promicanju i zaštiti vrijednosti Domovinskog rata, ostvarivosti projekta i umjetničkoj relevantnosti projekta te uvjetima i kriterijima prihvatljivosti navedenima u Uputama za prijavitelje koje su sastavni dio ovog Javnog poziva.

**IX.**

Zakašnjeli, nepotpuni i oni zahtjevi koji ne zadovoljavaju uvjete iz ovog Javnog poziva neće se razmatrati.

Povjerenstvo zadržava pravo zatražiti dodatna pojašnjenja ili dokumentaciju radi kvalitetne i stručne ocjene zahtjeva za sufinanciranje.

**X.**

U Državnom proračunu za 2020. godinu planirana su sredstva za odobravanje najmanje 10 projektnih prijedloga. Jednom projektu je po ovom Javnom pozivu moguće odobriti najviše do 120.000,00 kuna, uključujući i taj iznos za jednu fazu produkcije ili post produkcije audiovizualnog djela o Domovinskom ratu, a jedan podnositelj može prijaviti samo jedan projektni prijedlog.

**XI.**

Ministarstvo će s autorima izabranih radova sklopiti Ugovor o sufinanciranju audiovizualnog djela o Domovinskom ratu, u roku 60 dana od dana donošenja Odluke o sufinanciranju. Ministarstvo zadržava pravo kontrole namjenskog utroška sredstava te praćenja i vrednovanja izrade audiovizualnog djela. U slučaju nenamjenskog utroška sredstava nositelj projekta je ista dužan vratiti na način reguliran Ugovorom.

**XII.**

Novčana potpora dodijeljena po ovom Javnom pozivu smatra se potporom male vrijednosti temeljem Zakona o državnim potporama (NN 47/14, 69/17) i Uredbe Komisije (EU) br. 1407/2013 od 18. prosinca 2013. godine o primjeni članaka 107. i 108. Ugovora o funkcioniranju Europske unije na de minimis potpore (Službeni list Europske unije L 352/1 od 24. prosinca 2013. godine).

Prema navedenoj Uredbi, potporom male vrijednosti (de minimis potporom) smatra se svaka potpora pojedinom poduzetniku, čiji ukupni iznos ne prelazi 200.000,00 eura u kunskoj protuvrijednosti, prema srednjem tečaju Hrvatske narodne banke na dan dodjele, u razdoblju od tri fiskalne godine.

**XIII.**

Prijave se dostavljaju isključivo poštanskim putem na adresu Ministarstva hrvatskih branitelja s naznakom *„Javni poziv za sufinanciranje audiovizualnih djela o Domovinskom ratu – ne otvaraj“,* Zagreb, Trg Nevenke Topalušić 1.

**Javni poziv otvoren je od 05. ožujka do 03. travnja 2020. godine**.

**XIV.**

Povjerenstvo za vrednovanje zadržava pravo ne predložiti sufinanciranje niti jednog od pristiglih projektnih prijedloga ukoliko ti projektni prijedlozi ne budu zadovoljavali kriterije za vrednovanje iz točke VIII. Javnog poziva.

**XV.**

Sve dodatne informacije, kao i obrazac zahtjeva za sufinanciranje projektnih prijedloga i ostali pripadajući obrasci mogu se preuzeti na internetskoj stranici Ministarstva hrvatskih branitelja https://branitelji.gov.hr/.

**KLASA:** 612-10/20-02/1

**URBROJ:** 522-07/1-1-20-3

**U Zagrebu,** 24. veljače 2020.